b'\n_START_ARTICLE_\nOtter\xc3\xb8y\n_START_SECTION_\n1838\xe2\x80\x931912\n_START_PARAGRAPH_\nVed innf\xc3\xb8ringen av formannskapslovene ble Fosnes herredskommune opprettet fra 1. januar 1838 og omfattet Otter\xc3\xb8ya og de n\xc3\xa5v\xc3\xa6rende kommunene Fosnes og Flatanger. Dette tilsvarte Fosnes prestegjeld med de tre sognene Vik, Fosnes og Halm\xc3\xb8y. Fra 1871 ble Halm\xc3\xb8y sogn skilt ut som Flatanger herred. Den nordligste delen av Otter\xc3\xb8ya tilh\xc3\xb8rte Fosnes sogn og deler av fastlandet s\xc3\xb8rvest for Namsenfjorden tilh\xc3\xb8rte Vik._NEWLINE_Folketallet i Vik sogn var p\xc3\xa5 sitt h\xc3\xb8yeste ved \xc3\xa5rhundreskiftet og omfattet 1816 personer ved folketellingen i 1900._NEWLINE_I 1891 ble det opprettet en nemnd for \xc3\xa5 forberede ytterligere oppdeling av herredet, ogs\xc3\xa5 denne gangen etter sognegrensene, men uten resultat. I 1908 kom forslaget opp igjen. P\xc3\xa5 den nordlige delen av Otter\xc3\xb8ya var det uenighet om man ville tilh\xc3\xb8re Fosnes eller Vik, men herredsstyret vedtok \xc3\xa5 f\xc3\xb8lge sognegrensene. Diskusjonen ble tatt opp igjen flere ganger, men uten at vedtaket ble endret. Det foresl\xc3\xa5tte navnet Vik herred m\xc3\xb8tte motstand fra departementalt hold og Otter\xc3\xb8y ble valgt. Delingen ble vedtatt av regjeringen 28. mars 1912.\n_START_SECTION_\n1913\xe2\x80\x931963\n_START_PARAGRAPH_\nOtter\xc3\xb8y ble skilt ut som egen kommune 1. januar 1913. Ved folketellingen tre \xc3\xa5r tidligere hadde Vik sogn 1.631 innbyggere. Utover 1900-tallet l\xc3\xa5 folketallet stabilt rundt 1600._NEWLINE_Kommunen omfattet Otter\xc3\xb8ya s\xc3\xb8r for T\xc3\xb8mmervikfjellet, den s\xc3\xb8rvestlige delen av \xc3\xb8ya Elvalandet, Hodd\xc3\xb8ya og den s\xc3\xa5kalte S\xc3\xb8rsida p\xc3\xa5 fastlandet langs Namsenfjorden._NEWLINE_1. januar  1964 opph\xc3\xb8rte Otter\xc3\xb8y \xc3\xa5 eksistere som egen kommune. \xc2\xabS\xc3\xb8rsida\xc2\xbb ble sl\xc3\xa5tt sammen med Namdalseid, mens den nordlige delen av Otter\xc3\xb8ya ble skilt ut fra Fosnes og dannet sammen med resten av \xc3\xb8ya, Hodd\xc3\xb8ya, det meste av Elvalandet, Klinga, Namsos og Vemundvik den nye Namsos kommune.'